有哪些咏颂菊花的诗句？
**赏菊**

 **宋-杨万里**

物性从来各一家，谁贪寒瘦厌妍华。

菊花自择风霜国，不是春光外菊花。

 **鹧鸪天-赏菊**

 **宋-葛胜仲**

黄菊鲜鲜带露浓。小园开遍度香风。

自篘玉酝酬秋色，旋洗霜须对晚丛。

香在手，莫匆匆。寻芳今夜有人同。

黄金委地新收得，莫道山翁到底穷。

 **满江红（重阳赏菊，时予已除代）**

 **宋-叶梦得**

一朵黄花，先催报、秋归消息。

满芳枝凝露，为谁装饰。

便向尊前拚醉倒，古今同是东篱侧。

问何须、特地赋归来，抛彭泽。

顺首去，年时节。开口笑，真难得。

史君今郡更，自成行客。

霜鬓不辞重插满，他年此会何人忆。

记多情、曾伴小阑干，亲攀摘。

 **赏菊**

 **明-成鹫**

终岁颇勤动，凛秋花正开。

黄金非所羡，白首乃怜才。

 **赏菊**

 **明-魏时敏**

短篱疏雨正离披，淡白深红朵朵宜。

自计老年才思减，重阳过后不题诗。

 **西园赏菊**

 **明-王恭**

秋风萧瑟过重阳，黄菊花开酒正香。

人世相逢须尽醉，牛山何必涕沾裳。

 **十月六日约同会诸公赏菊**

 **明-区越**

本是重阳萼，天留十月开。

不知陶靖节，仍为菊花来。

清浊从头有，浅深宜自栽。

半酣花压帽，新月澹城隈。

 **十月赏菊体斋席上限韵**

 **明-李东阳**

寻芳何意到君家，雨过高城少暮沙。

此夜幽欢还月下，去年孤馆各天涯。

狂思晚节曾吹帽，寿拟春期及进瓜。

不是老来诗骨健，谁能白发对黄花。

 **次韵答白仲安明府赏菊作**

 **清-林占梅**

最羡君高雅，何年共结邻。

诗情工写景，笔意善传神。

把酒常邀月，看花不在春。

能知閒淡趣，自是个中人。

 **月夜赴友人赏菊分赋赠之**

 **清-安超**

日落西园晚，溪流罨画深。

金樽遥月影，黄菊淡人心。

旧雨多情话，新诗共醉吟。

灞桥风景到，踏雪再相寻。

 **顾培园宫赞寓斋灯下赏菊探韵限为字**

 **清-查慎行**

劈笺重和去秋诗，叶底花前榻未移。

却对清尊惊候晚，尚留名种爱开迟。

閒情特许携灯就，画藁犹烦蘸笔为。

莫话陶家三径事，年年此景负东篱。

 **赏菊**

 **近现代-李寿铨**

天容澹荡雨如丝，正是东篱赏菊时。

觅得黄花沾得酒，对花把酒读陶诗。